**Приложение № 2 към чл. 14, ал. 1, т. 2**

*към НАРЕДБА за изискванията към категоризираните места за настаняване и заведения за хранене и развлечения, за реда за определяне на категория, както и за условията и реда за регистриране на стаи за гости и апартаменти за гости*

**Места за настаняване клас „Б“ – семейни хотели, хостели, пансиони, почивни станции, къщи за гости, бунгала и къмпинги**

**ХОСТЕЛИ**

**категория„ЕДНА ЗВЕЗДА“, „ДВЕ ЗВЕЗДИ“, „ТРИ ЗВЕЗДИ“**

24. **"Хостел"** е сграда за нискобюджетно настаняване, която е функционално обособена като общежитие със самостоятелни стаи и/или общи спални помещения - мъжки, женски и/или смесени. Споделено се ползват санитарен възел, всекидневна, обзаведена кухня с трапезария.

**В Общината се категоризират: хостели - всички категории, съгласно чл. 123, ал. 3, т. 2 от Закона за туризма**

Раздел ІІ

**Изисквания към изграждане, обзавеждане, оборудване, обслужване и предлагани услуги в хостели**

|  |  |  |
| --- | --- | --- |
| I. Общи изисквания за категории „една звезда“, „две звезди“ и „три звезди“ | 1. | Спазване на санитарно-хигиенните изисквания. |
|  | 2. | Осигуряване на отопление при целогодишно ползване на обекта. |
|  | 3. | Осигуряване на безопасността, сигурността и спокойствието на гостите, пребиваващи в обекта. |
|  | 4. | Всички уреди и съоръжения се поддържат в техническа изправност. |
|  | 5. | Поддържана фасада на сградата. |
| II. Изисквания за изграждане, обзавеждане и оборудване за категории „една звезда“, „две звезди“ и „три звезди“ | 1. | Грижливо поддържано и осветено входно пространство. |
|  | 2. | Рецепционен кът с информационно табло или друго технологично решение; туристическа информация, карти и други информационно-рекламни материали\*; план за разположението и номерацията на стаите\*; часовник\*; място за багаж\*; сейф на рецепцията (за категория „три звезди“)\* и обща аптечка\*. |
|  | 3. | Санитарните възли – тоалетната и банята, са отделни помещения, като всяко от тях е разделено на клетки (тоалетни клетки и душови кабини) съобразно броя на леглата и има преддверие.  Във всеки санитарен възел трябва да има: топла и студена вода; вентилация; поставка за сапун и тоалетни принадлежности; четка за почистване на тоалетната чиния; закачалки за кърпи и за дрехи; огледало; брава с информатор на вратата и възможност за заключване на санитарния възел; душ; кутия (държател) с тоалетна хартия; съдове за пране; кош за отпадъци от негорим материал с капак (за категория „една звезда“ – санитарният възел да се ползва от не повече от 8 души, за категория „две звезди“ – да се ползва от не повече от 6 души, за категория „три звезди“ – да се ползва от не повече от 4 души). |
|  | 4. | Предоставят се ключове на всяка стая и от входната врата на сградата. |
|  | 5. | Наличие на оборудвано кухненско помещение за самостоятелно приготвяне на храна и кът за хранене или трапезария с маси и столове. |
|  | 6. | Кухненските помещения са оборудвани с мивка; готварска печка с фурна; хладилник; кухненски шкафове за продукти, посуда и прибори и място за хранене или трапезария с капацитет, отговарящ на броя на леглата в хостела.  За категория „три звезди“ се изисква и микровълнова печка\* и тостер\*. |
|  | 7. | Машина (автомат) за вода във фоайето или в кухненското помещение\* (за категория „три звезди“). |
|  | 8. | Автомат за напитки и/или пакетирани храни\* (за категория „три звезди“). |
| III. Изисквания за обслужване и предлагани услуги за категории „една звезда“, „две звезди“ и „три звезди“ | 1. | Основно се прилага принципът на самообслужване. |
|  | 2. | Ежедневно почистване на стаите, санитарните възли и общите помещения. |
|  | 3. | Предоставяне на информация, свързана с развлечения и услуги, които се предлагат в съответното населено място; за заведенията за хранене и развлечения и за търговските обекти; за местните туристически атракции карти, рекламни листовки за културно-исторически паметници, местни атракции. |
|  | 4. | Предоставяне на туристически карти\* и рекламни листовки за туристически обекти и атракции\*. |
| Изисквания за категория „една звезда“ | 1. | Самостоятелни стаи и/или общи спални помещения – с до 8 легла в стая, допускат се легла на два етажа. Леглата са с матрак (или пружина с дюшек); плътни пердета или щори; пространство за багаж; маса със столове; огледало; закачалки – стоящи или стенни, съобразно броя на леглата; кошче за отпадъчна хартия. |
|  | 2. | Санитарен възел: душ – стационарен или подвижен; мивка; чаша за вода; сапун; закачалки (поставки) за хавлиени кърпи. |
|  | 3. | Услуги: възможност за ползване на телефон. |
| Изисквания за категория „две звезди“ | 1. | Самостоятелни стаи и/или общи спални помещения – до 6 легла в стая; леглата са с матрак; маса със столове; огледало; плътни пердета или щори; гардероб със закачалки за дрехи (по 2 бр. на легло); закачалка за връхни дрехи; кошче за отпадъчна хартия; хавлиена кърпа – по 1 бр. на легло; чаша за вода – по 1 бр. на легло. |
|  | 2. | Санитарен възел: душ – стационарен или подвижен; мивка; сапун; закачалки (поставки) за хавлиени кърпи. |
|  | 3. | Услуги: |
|  |  | – всекидневна с телевизионна система с приемник; възможност за ползване на телефон; дъска за гладене и ютия\*;  – предлага се пране;  – безжичен интернет достъп. |
| Изисквания за категория „три звезди“ | 1. | Обзавеждането, оборудването, консумативите и всички останали елементи се отличават с добро качество. |
|  | 2. | Самостоятелни стаи и/или общи спални помещения – има не повече от 4 легла с матрак; нощно шкафче или друго алтернативно решение за поставяне на вещи за всяко легло с нощна лампа или друг тип осветление към всяко легло; маса със столове; огледало; плътни пердета или щори; гардероб със закачалки за дрехи (по 3 бр. на легло)\*; закачалка за връхни дрехи; кошче за отпадъчна хартия\*; чаша за вода – по 1 бр. на легло; хавлиени кърпи – по две на легло (за лице и тяло). |
|  | 3. | Пространство за отдих на открито – тераса или дворно пространство. |
|  | 4. | Зона за релакс с маса и мека мебел, игри (билярд, тенис на маса, джаги, шах и др.), телевизия, музикална апаратура\*, безжичен интернет\*, адаптери\*. |
|  | 5. | Място за съхранение на багаж. |
|  | 6. | Санитарен възел: душ – стационарен или подвижен; мивка; сапун; закачалки (поставки) за хавлиени кърпи. |
|  | 7. | Услуги: |
|  |  | – почистване;  – предоставяне на безплатна карта на града;  – чай и кафе;  – предоставяне на достъп до оборудвано кухненско помещение;  – всекидневна с телевизионна система с приемник и озвучаване;  – възможност за ползване на телефон;  – дъска за гладене и ютия – при поискване\*;  – сешоар\* – при поискване;  – предлага се приготвяне на закуска;  – пране и гладене за облеклото на гостите\*;  – достъп до интернет/Wi-Fi;  – вещи под наем\* (например велосипеди, хавлии). |
| *Забележка.*Със символ „\*“ са отбелязани изискванията, за които се допускат предписания. | | |

Раздел VII

**Изисквания за професионална и езикова квалификация на персонала в семейни хотели, хостели, пансиони, почивни станции, бунгала и къмпинги**

|  |  |  |  |  |
| --- | --- | --- | --- | --- |
| № по ред | Длъжности и изисквания | Категория | | |
| три звезди | две звезди | една звезда |
| 1 | 2 | 3 | 4 | 5 |
| 1. | Управител |  |  |  |
| 1.1. | Образование | средно образование и 1 година стаж в туризма | средно образование | средно образование |
| 1.2. | Езикова квалификация | 1 чужд език |  |  |

*Забележка към приложение № 2*

Единици, включени в капацитета на места за настаняване

1. Стая: състои се от антре, помещение за нощуване и санитарен възел. Видове:

а) единична стая – стая с обзавеждане и оборудване, предназначено за ползване от едно лице;

б) двойна стая – стая с обзавеждане и оборудване, предназначено за ползване от две лица.

2. Обща спалня: помещение с обзавеждане и оборудване, предназначено за ползване от много лица.

**ЗАКОН ЗА ТУРИЗМА**

**Чл. 114.** Лицата, извършващи хотелиерство и/или ресторантьорство в туристически обекти по чл. 3, ал. 2, т. 1, 2 и 3, са длъжни да:

1. предоставят туристически услуги в категоризиран или регистриран туристически обект или в обект, на който е издадено временно удостоверение за открита процедура по категоризиране;

2. предоставят туристически услуги в туристически обект, който отговаря на изискванията за определената му категория съгласно наредбата по чл. 121, ал. 5;

3. поставят в близост до входа на туристическия обект табелата по чл. 132, ал. 1 и следната информация:

а) фирмата, седалището и адреса на управление на търговеца;

б) работното време на туристическия обект - за заведенията за хранене и развлечения;

в) имената на управителя на обекта с телефон за контакт.

**Чл. 115.** Лицата, извършващи хотелиерство, са длъжни да:

1. обявяват цените на нощувките и на другите предлагани от тях услуги чрез ценоразпис, поставен на видно за потребителите място в близост до рецепцията;

2. обявяват цените така, че те да бъдат лесно разбираеми, да са четливо изписани и да не въвеждат потребителите в заблуждение;

3. обявяват цените задължително в левове, а при необходимост и в друга валута, при спазване изискванията на чл. 3, ал. 4;

4. спазват българското законодателство, уреждащо престоя на туристи на територията на Република България.

**Чл. 115а.** Информацията по чл. 114, т. 3 и чл. 115, т. 1 - 3 се предоставя на български и на английски език.